Ihi tamacahut tamensayt, tesɛa iferdisen i deg ara d-naf tamsawalt d wid yesmeḥsisen, yesdukkel-iten yiwen n wakud d wadeg, maca tura di tmacahut tatrart d ayen i ixulfen maḍi, imi di tazwara, tusa-d d asugen neɣ d lebɣi n umaru ad d-yemmeslay ɣef kra n tikti, neɣ n teḥkayt i d-yessugen, tawuri i nezmer ad as-nefk, ahat tella-d i weḥraz n tutlayt, si tamanniḍen, ur teqqin ara ɣer tegnit n tmenna i d as-iwulmen, imi udem n useḍru-ines yemgarad ɣef win n tmensayt, mi ara d-nemmeslay ɣef tmacahut n zik, ad d-nebder amsawal neɣ tamsawalt, akked yigerdan, ad neḥsu d akken ijmeɛ-iten-id yiwen n wakud d yiwen n wadeg, maca mi ara d-nehder ɣef tmacahut yettwarun, ad d-negzu belli yella umaru, yella imeɣri, annect-a s timmad-is, ad aɣ-yeṭṭef afus iwakken ad nefhem d akken ur tentezdi ara yiwet n tegnit, acku akud d wadeg n tɣuri yemxallaf ɣef wakud d wemkan i deg tettwaru teḥkayt.